החלטת ועדת חוקה מיום 21.5.2021

**בנושא: העברת חוג/ביה"ס מפקולטה אחת לפקולטה אחרת**

בהמשך לפניה לוועדת החוקה מיום 19.5.2021, ביחס לעמדת תקנון האוניברסיטה בכל הנוגע לאפשרות המעבר של ביה"ס לקרימינולוגיה מהפקולטה למדעי החברה לפקולטה למשפטים,

 מחליטה וועדת החוקה כדלקמן:

1. באופן כללי, התקנון האקדמי של אוניברסיטת חיפה מסדיר את סוגיית הקמה של פקולטאות (ראו לדוגמא לעניין זה הוראת סעיף 10.5) ושל ההקמה והביטול של חוגים / ביה"ס (ראו לעניין זה לדוגמא הוראות סעיפים 10.5, 24.3, או 30).
2. באופן כללי, התקנון האקדמי של אוניברסיטת חיפה אינו מסדיר בצורה מפורשת את הסוגייה של העברת חוג/ביה"ס מפקולטה אחת לפקולטה אחרת.
3. לאור זאת, ובדומה לנושאים אקדמיים אחרים שהתקנון האקדמי לא עוסק בהם מפורשות, יש מקום בעתיד להסדיר סוגיה זו באמצעות תיקון מסודר וישיר של התקנון בנדון.
4. עד להסדרה ישירה זו, עמדת ועדת החוקה בנדון היא, כי פרשנות תכליתית של הוראות התקנון הקיים, הינה כדלקמן:
	1. סנאט האוניברסיטה הוא הגוף בר הסמכות התקנונית לקבל החלטה על אודות העברתו של חוג/ביה"ס מפקולטה אחרת לרעותה.
	2. ההליך אותו יש לנקוט לשם קבלת החלטה כאמור של הסנאט לשם העברת חוג/ביה"ס מהפקולטה בו הוא נמצא (להלן – "פקולטת המקור") לפקולטה אחרת (להלן "הפקולטה הקולטת"), הינו כדלקמן:
		1. החוג/ביה"ס יקיים דיון במועצת החוג/ביה"ס, ויקבל החלטה ביחס לרצון החוג/ביה"ס לעבור מפקולטת המקור לפקולטה הקולטת. החלטה זו תועבר לידיעת הרקטור, דיקן פקולטת המקור, ודיקן הפקולטה הקולטת.
		2. בתוך זמן סביר - שלא ייארך מעל 6 חודשים – יתקיים דיון בפקולטת המקור ובפקולטה הקולטת, ביחס להחלטת החוג/ביה"ס, תוך פירוט עמדת הפקולטה ונימוקיה ביחס לבקשת החוג/ביה"ס. עמדות אלה יועברו לידיעת הרקטור, פקולטת המקור/הקולטת (בהתאמה), והחוג/ביה"ס.
		3. בתוך זמן סביר – שלא ייארך מעל 3 חודשים – יובא הנושא לדיון ולהחלטה בפני הסנאט, בצרוף כל ההחלטות שתוארו לעיל.
		4. הסנאט יקיים דיון ויקבל החלטה בבקשת החוג, לאחר ששמע את ראש החוג/ביה"ס והדיקנים של הפקולטה המקורית והפקולטה הקולטת.